Uvod

Europska komisija nastavila je 2017. djelovati u skladu sa svojom čvrstom predanosti ostvarenju veće transparentnosti i odgovornosti. Jedno od sredstava kojima to nastoji postići poticanje je učinkovitog ostvarivanja prava na pristup dokumentima kojima raspolažu institucije EU-a. To je pravo sadržano u članku 42. Povelje EU-a o temeljnim pravima, članku 15. stavku 3. Ugovora o funkcioniranju EU-a i Uredbi (EZ) br. 1049/2001 o javnom pristupu dokumentima Europskog parlamenta, Vijeća i Komisije .

Agenda za veću transparentnost

Europska komisija poduzela je nekoliko važnih koraka kako bi povećala transparentnost svojih postupaka izrade zakonodavstva i provedbe politika, među ostalim i kad je riječ o njezinim kontaktima s dionicima i lobistima.

Europska komisija nastavila je 2017. ostvarivati svoju agendu za bolju regulativu, kojom nastoji postići bolji i transparentniji rad Europske unije sa snažnim naglaskom na jednostavnije djelovanje i djelovanje samo u onim područjima koja su građanima važna. Komisija svojim Programom za primjerenost i učinkovitost propisa (REFIT) od 2017. nastoji utvrditi mogućnosti za pojednostavnjenje i smanjenje nepotrebnih troškova svaki put kad Europska komisija predloži reviziju postojećeg prava. Inicijative koje nastaju na temelju tog rada svake se godine uključuju u program rada Komisije te se mogu pratiti u okviru pregleda rezultata REFIT-a.

U okviru REFIT-a Europska komisija posebno je usredotočena na područja u kojima postoje prekomjerni troškovi i opterećenja za poduzeća i druge dionike. U tu je svrhu Europska komisija izradila internetski portal na kojem svatko može iznijeti prijedloge te prima savjete skupine stručnjaka na visokoj razini, platforme REFIT. Platforma REFIT od svojeg je osnutka donijela 58 mišljenja na temelju više od 280 prijedloga javnosti o načinima na koje se mogu povećati djelotvornost i učinkovitost zakona propisa EU-a.

Tri su institucije u travnju 2016. dogovorile Međuinstitucijski sporazum o boljoj izradi zakonodavstva. Tijekom 2017. nastavljena je suradnja među institucijama za definiranje koncepta buduće zajedničke baze podataka o zakonodavstvu predviđene u sporazumu. Taj je koncept dogovoren te se trenutačno radi na utvrđivanju detaljnih specifikacija i razvoju budućeg alata, portala prilagođenog korisniku i namijenjenog široj javnosti koji će omogućiti jednostavan pristup informacijama o zakonodavnim postupcima koji su u tijeku, i to u obliku vremenske crte uz poveznice na detaljnije izvore.

U prosincu 2017. pokrenut je novi internetski međuinstitucijski registar delegiranih akata . To je zajednički alat Europske komisije, Europskog parlamenta i Vijeća Europske unije kojim se omogućuje pristup cijelom životnom ciklusu delegiranih akata, od faze planiranja u Europskoj komisiji do trenutka njihova objavljivanja u Službenom listu. Registrom se povećava transparentnost postupka pripreme, donošenja i preispitivanja delegiranih akata te on služi kao jedinstvena kontaktna točka za dionike koji su zainteresirani za tu vrstu akata.

Europska komisija 2017. dodatno je unaprijedila registar stručnih skupina, posebno dodavanjem novog specijaliziranog odjeljka o sastancima skupina, u kojem su dokumenti prikazani na uređeniji način koji je prilagođen korisnicima. Osim toga, poboljšane su sinergije između registra stručnih skupina i registra transparentnosti tako što je osiguran automatski prijenos podataka koji se odnose na članstvo u stručnim skupinama.

Istodobno je registar transparentnosti nastavio postupno rasti i trenutačno sadržava više od 11 000 unosa, pri čemu je tijekom 2017. upisano 2 430 novih subjekata , od kojih su svi prihvatili zajednički kodeks ponašanja. Registar transparentnosti danas je jedan od najvećih registara takve vrste u svijetu.

Radi unaprjeđenja ukupne kvalitete podataka i korisničkog iskustva razvijeno je i uvedeno novo, inovativno informatičko rješenje. Osim toga, od prosinca 2017. registar transparentnosti automatski pruža informacije o stručnim skupinama Komisije kojima su registrirani subjekti dodijeljeni, a koje se dohvaćaju iz registra stručnih skupina Komisije i drugih sličnih subjekata .

U kontekstu prijedloga Europske komisije o novom međuinstitucijskom sporazumu o obveznom registru transparentnosti Europski parlament donio je 15. lipnja 2017. svoj pregovarački mandat , dok je Vijeće Europske unije svoj pregovarački mandat donijelo 6. prosinca 2017. Dva su međuinstitucijska orijentacijska sastanka održana 6. rujna 2017. i 12. prosinca 2017. u okviru estonskog predsjedništva Vijeća Europske unije. Politički predstavnici iz triju institucija dogovorili su se da će pregovori o obveznom registru transparentnosti EU-a započeti početkom 2018. Nakon nekoliko pripremnih sastanaka na tehničkoj razini prvi je politički sastanak održan 16. travnja 2018.

Transparentnost u pogledu etičnosti sadašnjih i bivših povjerenika osigurana je putem posebne web-stranice u okviru portala Europa .

U svojem godišnjem govoru o stanju Unije 2017. predsjednik Juncker najavio je novi kodeks ponašanja članova Komisije . Moderniziranim pravilima utvrđuju se novi standardi etičkog ponašanja u Europi. Novim kodeksom ponašanja promiče se inicijativa predsjednika Junckera za veću transparentnost, za koju se zalaže još od početka svojeg mandata, te se produljuje razdoblje mirovanja za bivše povjerenike sa sadašnjih 18 mjeseci na dvije godine, a za predsjednika Europske komisije na tri godine. Dodatna se modernizacija provodi utvrđivanjem jasnijih pravila i viših etičkih standarda te uvođenjem višeg stupnja transparentnosti u nizu područja. Novi je kodeks stupio na snagu 1. veljače 2018.

Kad je riječ o proaktivnoj transparentnosti, Europska komisija odlučila je 12. rujna 2017., s obzirom na broj zaprimljenih zahtjeva za pristup dokumentima o troškovima službenih putovanja povjerenika, da će svaka dva mjeseca objavljivati pregled troškova službenih putovanja za svakog člana Komisije. Redovitim pregledima obuhvaćena su sva izvršena službena putovanja osim ako bi objavljivanje tih informacija ugrozilo zaštitu javnog interesa s obzirom na pitanja javne sigurnosti, obrane i vojna pitanja, međunarodne odnose ili financijsku, monetarnu ili gospodarsku politiku Unije ili države članice. Prvi su pregledi objavljeni krajem veljače 2018.

U okviru obveze osiguranja transparentnosti koju je Europska komisija preuzela u novoj strategiji EU-a za trgovinu „Trgovina za sve”, Europska komisija na posebnom web-mjestu objavila je tekstove pregovora i izvješća o posljednjem krugu pregovora o postojećim trgovinskim sporazumima EU-a i trgovinskim pregovorima EU-a s trećim zemljama koji su u tijeku.

Europska komisija odlučila je i primijeniti opći pristup transparentnosti te osigurati najvišu moguću razinu otvorenosti tijekom postupka pregovora s Ujedinjenom Kraljevinom na temelju članka 50. Ugovora o Europskoj uniji. To je istaknuto i u Komunikaciji Komisije o napretku pregovora s Ujedinjenom Kraljevinom na temelju članka 50. Ugovora o Europskoj uniji, pri čemu je Europska komisija potvrdila da „su se pregovori odvijali uz dosad nezabilježenu razinu transparentnosti”. Europska komisija 2017. na posebnom je web-mjestu proaktivno objavila brojne relevantne dokumente, kao što su nacrti pregovaračkih stajališta za pojedine teme pregovora, dokumenti o stajalištu EU-a, dnevni redovi pojedinih krugova pregovora, zajedničke tehničke napomene EU-a i UK-a, zajedničko izvješće o napretku tijekom prve faze pregovora i nacrt sporazuma o povlačenju.

Pristup dokumentima

U okviru agende za veću transparentnost pravo na pristup dokumentima ima istaknuto mjesto u obvezi Europske komisije da osigura transparentnost. Osim što je, odgovarajući na posebne zahtjeve zaprimljene na temelju Uredbe (EZ) br. 1049/2001, osigurala pristup dokumentima koje posjeduje, Europska komisija ujedno je u svojim brojnim javnim registrima i na svojim web-stranicama proaktivno objavila širok raspon informacija i dokumenata na način koji je prilagođen korisnicima.